Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: a felek akaratától függő mértékben és módon vagyonközösséggé válik, azonban a házasfelek számos ponton megőrzik önállóságukat és függetlenségüket. Álláspontja szerint ezt erősíti meg a házasságról, a családról és a gyámságról szóló 1952. évi IV. törvény (a továbbiakban: Csjt.)
Paragraph Index: 414

23. § (2) bekezdésében foglalt rendelkezés is, melynek első fordulata szerint „a házastársak a személyüket érintő ügyekben önállóan döntenek”. Az Nbtv. 3. számú mellékletének megsemmisíteni kért része — az indítványozó meglátása szerint — azt feltételezi, hogy a nemzet biztonsága szempontjából a házasfelek nem tekinthetők önálló és független személyeknek. A házasfelek között fennálló érzelmi közösség a házastársat arra ösztönzi (kényszeríti), hogy férje vagy felesége beosztásának megőrzése érdekében a nyilatkozat aláírásával önként mondjon le az Alkotmányban biztosított jogairól, illetőleg „vegye tudomásul” azoknak az Nbtv., illetve annak melléklete által nem szabályozott mértékű korlátozását. A Csjt. 23. § (2) bekezdésének második fordulata szerint ugyanis a házasfelek önálló döntésüket „a család érdekeit szem előtt tartva hozzák meg”. A család érdekeinek szem előtt tartása ez esetben a saját személyüket is érintő titkos információgyűjtéshez való hozzájárulást vagy annak tudomásulvételét jelenti.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes